Lucas Hernández

Lucas François Bernard Hernández eli Lucas (s. 14. helmikuuta 1996 Marseille, Ranska) on ranskalainen jalkapalloilija. Hän edustaa Ranskan Ligue 1:ssä pelaavaa Paris Saint-Germainia. Lucas on pelipaikaltaan keskuspuolustaja, mutta on pelannut myös vasempana laitapuolustajana.

Lucasin isä Jean-François Hernández on entinen jalkapalloilija, joka edusti urallaan Atlético Madridia.Jean-François Hernandez - player profile Transfermarkt (Luettu 15. huhtikuuta 2020). Lucasin nuorempi veli Theo siirtyi 2017 Real Madridiin.Theo Hernández renueva hasta 2021 clubatleticodemadrid.com (Luettu 8. elokuuta 2016).

 Ura 
 Seurajoukkueura 
Lucas liittyi Atléticon juniorijoukkueeseen jo 12-vuotiaana vuonna 2007.Lucas Hernández: el 'jefazo' de la cantera Mundo Deportivo (Luettu 27. heinäkuuta 2015). Hän pelasi ensimmäisen ottelunsa B-joukkueessa huhtikuussa 2014.Lucas Hernández - Detailed line data Transfermarkt (Luettu 27. heinäkuuta 2015). Liigadebyytti seuran edustusjoukkueen riveissä tapahtui vielä samana vuonna Athletic Bilbaota vastaan pelatussa ottelussa.Lucas Hernández: "2014 has been a great year"  clubatleticodemadrid.com (Luettu 27. heinäkuuta 2015).

Lucas oli avauskokoonpanossa Atlético Madridn voittaessa Olympique Marseillen Eurooppa-liigan loppuottelussa 2018. Hän pelasi kauden aikana kahdeksan Eurooppa-liigan ottelua. Hän voitti samana vuonna myös UEFA Super Cupin. Hän pelasi Atléticossa kaikkiaan 67 Espanjan pääsarjaottelua, joissa hän sekä teki että syötti yhden maalin. Mestarien liigassa hän pelasi 16 ottelua.

Maaliskuussa 2019 Lucas solmi heinäkuussa 2019 alkavan, viisivuotisen sopimuksen saksalaisseura Bayern Münchenin kanssa. Sopimus oli arvoltaan 80 miljoonaa euroa, mikä oli Bayernin seuraennätys. Hän pelasi kaudella 2019–2020 Bundesliigassa 19 ottelua ja voitti Saksan-mestaruuden. Hän voitti myös Saksan cupin. Mestarien liigassa voittajajoukkueessa hän pelasi kolme ottelua. Hän oli lokakuussa 2019 tapahtuneen loukkaantumisen vuoksi poissa kentiltä yli kolme kuukautta.

Toisella Saksan-kaudellaan Lucas pelasi 23 bundesliigaottelua. Mestarien liigassa hän pelasi kymmenen ottelua ja teki yhden maalin. Hän voitti Saksan-mestaruuden, UEFA Super Cupin, DFL-Supercupin ja seurajoukkueiden maailmanmestaruuden. Kaudella 2021–2022 hän pelasi Bundesliigan mestarijoukkueessa 25 ottelua. Mestarien liigassa hän pelasi kahdeksan ottelua. Hän voitti DFL-supercupin jälleen 2022. Hän kärsi kaudella 2022–2023 lihas- ja eturistisidevammoista ja pelasi vain seitsemän bundesliigaottelua Bayernin voittaessa jälleen mestaruuden. Mestarien liigassa hän pelasi kaksi ottelua ja teki yhden maalin.

Lucas siirtyi Ligue 1:n Paris Saint-Germainiin 45 miljoonan euron siirtosummalla kesällä 2023. Hän pelasi kaudella 2023–2024 kaikkiaan 27 Ligue 1:n ottelua ja teki yhden maalin PSG:n voittaessa mestaruuden. Hän voitti myös Ranskan cupin ja supercupin. Mestarien liigassa hän pelasi 11 ottelua ja teki yhden maalin. Kaudella 2024–2025 hän oli ristisidevamman vuoksi kentiltä sivussa joulukuun alkuun saakka. PSG:n voittamassa Mestarien liigassa hän pelasi viidessä ottelussa, mutta oli vain kerran avauskokoonpanossa. Loppuottelussa hän tuli vaihdosta kentälle. Ligue 1:ssä hän pelasi PSG:n mestarijoukkueessa 16:ssa ottelussa, joista kymmenessä hän oli avauksessa. Hän voitti myös Ranskan cupin.

 Maajoukkueura 
Lucas on edustanut Ranskaa muun muassa alle 18-vuotiaiden ja alle 19-vuotiaiden maajoukkueissa.Lucas Hernández - National team Transfermarkt (Luettu 15. huhtikuuta 2020). Hän edusti maataan kesällä 2015 Kreikassa järjestetyissä alle 19-vuotiaiden Euroopan-mestaruuskilpailuissa.Under-19 - Lucas Hernández UEFA.com (Luettu 27. heinäkuuta 2015), joissa pelasi kolme ottelua.

Lucas pelasi ensimmäisen ottelunsa Ranskan jalkapallomaajoukkueessa Kolumbiaa vastaan maaliskuussa 2018. Miesten MM-kilpailuissa 2018 Lucas kuului jokaisessa ottelussa avauskokoonpanoon Ranskan voittaessa maailmanmestaruuden. Hän pelasi kaksi ottelua EM-kilpailuissa 2021. MM-kilpailuissa 2022 hän loukkasi eturistisiteensä ensimmäisen ottelun alkuhetkillä, eikä pystynyt enää pelaamaan kisoissa, joissa Ranska saavutti lopulta hopeaa. Hän on pelannut 11. kesäkuuta 2025 mennessä 39 A-maaottelua, joista 34:ssa hän on ollut avauskokoonpanossa.

 Lähteet 

Luokka:Ranskalaiset jalkapalloilijat
Luokka:Jalkapallon maailmanmestarit
Luokka:Vuonna 1996 syntyneet
Luokka:Elävät henkilöt